Grafieke: Só lyk werkloosheidskoerse(Foto: Facebook) Statistieke Suid-Afrika se jongste vrystelling oor werkloosheid was vandeesweek prominent in die nuus. Volgens die kwartaallikse arbeidsmagpeiling (QLFS) het werkloosheid in SA in die tweede kwartaal van 2019 skerp toegeneem. Die amptelike koers van werkloosheid staan nou op 29%. Maar volgens die uitgebreide definisie (wat “ontmoedigde” werksoekers insluit) – waarskynlik ŉ beter maatstaf vir SA se arbeidsmarktoestande – staan werkloosheid nou op 38,5%. Hierdie syfers kom neer op sowat 6,6 miljoen (eng def.) of 10,2 miljoen (uitgebreide def.) werklose mense – na gelang van die definisie wat gebruik word. Bykomende kommer bestaan oor aanduidings van skerp toenames sedert 2018 in die getalle van “ontmoedigde werksoekers” en “langtermyn-werkloses” (diegene wat langer as ŉ jaar werkloos is). Volgens StatsSA se skattings het ontmoedigde werksoekers sedert begin 2018 die 2,5 miljoen-perk noemenswaardig verbygesteek. Dié syfer trek tans by ŉ geskatte 2,7 miljoen mense. Op sy beurt staan die groep van langtermyn-werkloses in die arbeidsmark op ŉ geskatte 4,8 miljoen mense. Dit is duidelik dat arbeidsmarktoestande tans nie gunstig vir werkskepping is nie. Diepliggende probleme in die ekonomie bemoeilik die vooruitsigte van sakelui en werkers.